REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

12 Broj:400-3472/12

21. novembar 2012. godine

B e o g r a d

NARODNA SKUPŠTINA

Odbor za finansije, republički budžet i kontrolu trošenja javnih sredstava, na sednici održanoj 21. novembra 2012. godine, razmotrio je PREDLOG ZAKONA O BUDžETU REPUBLIKE SRBIJE ZA 2013. GODINU SA PREDLOGOM ODLUKE O DAVANjU SAGLASNOSTI NA FINANSIJSKI PLAN REPUBLIČKOG FONDA ZA PENZIJSKO I INVALIDSKO OSIGURANjE ZA 2013. GODINU, PREDLOGOM ODLUKE O DAVANjU SAGLASNOSTI NA FINANSIJSKI PLAN REPUBLIČKOG FONDA ZA ZDRAVSTVENO OSIGURANjE ZA 2013. GODINU, PREDLOGOM ODLUKE O DAVANjU SAGLASNOSTI NA FINANSIJSKI PLAN FONDA ZA SOC㗈JALNO OSIGURANjE VOJNIH OSIGURANIKA ZA 2013. GODINU I PREDLOGOM ODLUKE O DAVANjU SAGLASNOSTI NA FINANSIJSKI PLAN NACIONALNE SLUŽBE ZA ZAPOŠLjAVANjE ZA 2013. GODINU, koji je podnela Vlada.

Sednici Odbor za finansije, republički budžet i kontrolu trošenja javnih sredstava je prisustvovao mr Mlađan Dinkić, ministar finansija i privrede.

Na osnovu člana 156. stav 3. i 174. stav 1. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi sledeći

I Z V E Š T A J

I

Odbor za finansije, republički budžet i kontrolu trošenja javnih sredstava je, većinom glasova, odlučio da predloži Narodnoj skupštini **da prihvati** Predlog zakona o budžetu Republike Srbije za 2013. godinu, u načelu.

II

Odbor za finansije, republički budžet i kontrolu trošenja javnih sredstava je, većinom glasova, odlučio da predloži Narodnoj skupštini **da prihvati** Predloge odluka o davanju saglasnosti na finansijske planove za 2013. godinu:

1) Republičkog fonda za penzijsko i invalidsko osiguranje,

2) Republičkog fonda za zdravstveno osiguranje,

3) Fonda za socijalno osiguranje vojnih osiguranika,

4) Nacionalne službe za zapošljavanje.

III

Na osnovu člana 174. stav 1. Poslovnika Narodne skupštine, Odbor za finansije, republički budžet i kontrolu trošenja javnih sredstava je razmotrio izveštaje odbora Narodne skupštine koje su shodno članu 173. Poslovnika Narodne skupštine dostavili Odboru za finansije, republički budžet i kontrolu trošenja javnih sredstava, kao nadležnom Odboru, i to izveštaj:

* **Odbora za dijasporu i Srbe u regionu**, koji u skladu sa

članom 173. stav 2. pokreće inicijativu za podnošenje amandmana na član 7. Predloga zakona o budžetu Republike Srbije za 2013. godinu koji treba da glasi:

"U članu 7. Predloga zakona, razdeo 3, glava 3.22 funkcija 410 u ekonomskoj klasifikaciji 421 "Stalni troškovi" opisni deo ove klasifikacije menja se i glasi:

"Deo sredstava ove aproprijacije namenjen je prenošenju TV programa iz Srbije u svet i unapređivanju komunikacije sa dijasporom posredstvom interneta i novih tehnologija", a u ekonomskoj klasifikaciji 481 "Dotacije nevladinim organizacijama" u opisnom delu ove klasifikacije reči: "evropskim zemljama i prekookeanskim zemljama, zamenjuju se rečima: "i ostalim zemljama u svetu gde živi naša dijaspora, Matici iseljenika i Srba u regionu,".

Odbor za dijasporu i Srbe u regionu je zaključio da predložena formulacija klasifikacije 421 nije potpuna i sveobuhvatna, pa amandmanom predlaže da se ovaj deo opisne klasifikacije izmeni u smislu davanja mogućnosti korišćenja novih tehnologija, kojima se pospešuje brža i efikasnija komunikacija i saradnja sa dijasporom u cilju bolje i brže informisanosti dijaspore o zbivanjima u matici.

U opisnom delu klasifikacije 481. Odbor za dijasporu i Srbe u regionu smatra da treba navedene reči zameniti adekvatnim u cilju uvrštavanja i onih zemalja u kojima živi naša dijaspora, a postojećom formulacijom nije obuhvaćena.

Takođe, vrši se dopuna da se sredstva ove aproprijacije namene i Matici iseljenika i Srba u regionu, imajući u vidu njen nacionalni značaj i ulogu, koju je do sada imala u društvu, njen šezdesettrogodišnji rad i postojanje ogromnu arhivsku građu i druge posebnosti kojima se izdvaja od ostalih nevladinih organizacija, a čije "preživljavanje" bez redovnih finsijskih sredstava bi bilo ozbiljno ugroženo.

Za izvestioca Odbora za dijasporu i Srbe u regionu na sednici Odbora za finansije, republički budžet i kontrolu trošenja javnih sredstava, određen je Aleksandar Čotrić, predsednik Odbora.

* **Odbora za obrazovanje, nauku, tehnološki razvoj i**

**informatičko društvo**, koji je u skladu sa članom 173. stav 2. Poslovnika Narodne skupštine, odlučio je da predloži Odboru za finansije, republički budžet i kontrolu trošenja javnih sredstava da prihvati Predlog zakona o budžetu Republike Srbije za 2013. godinu, Razdeo 24, Ministarstvo prosvete, nauke i tehnološkog razvoja, u načelu.

Za izvestioca Odbora za obrazovanje, nauku, tehnološki razvoj i informatičko društvo, na sednici Odbora za finansije, republički budžet i kontrolu trošenja javnih sredstava, određen je dr Miodrag Stojković, predsednik Odbora.

Za izvestioca Odbora za finansije, republički budžet i kontrolu trošenja javnih sredstava na sednici Narodne skupštine određena je Vesna Kovač, predsednik Odbora.

PREDSEDNIK ODBORA

Vesna Kovač